
PËR PËRCAKTIMIN E ÇMIMEVE TË SHITJES ME PAKICË TË ENERGJISË ELEKTRIKE PËR KLIENTËT TARIFORË TË LIDHUR NË TENSION TË LARTË

Në mbështetje të neneve 9 dhe 26 të ligjit nr.9072, datë 22.5.2003 “Për sektorin e energjisë elektrike” të ndryshuar, neneve 20, 21 të “Rregullave të praktikës dhe procedurave të ERE-s”, miratuar me vendimin e Bordit të Komisionerëve të ERE-s nr.21, datë 18.3.2009, të ndryshuar, vendimit nr.80, datë 26.6.2008 “Për miratimin e metodologjisë së llogaritjes së tarifës për furnizuesin publik me pakicë të energjisë elektrike”, Bordi i Komisionerëve të Entit Rregullator të Energjisë (ERE), në mbledhjen e tij të datës 30.12.2011, pasi shqyrtoi relacionin e përgatitur nga drejtoritë teknike të ERE-s,

VENDOSI:

1. Çmimi i shitjes me pakicë të energjisë elektrike për klientët tariforë të lidhur në tension të lartë, do të jetë çmimi i përcaktuar në vendimin nr.100, datë 7.12.2010 deri në hyrjen në fuqi të ligjit nr.10 485, datë 26.11.2011 “Për disa ndryshime dhe shtesa në ligjin nr.9072, datë 22.5.2003 “Për sektorin e energjisë elektrike””, të ndryshuar.
2. Çmimi i energjisë elektrike për energjinë e furnizuar në periudhën e pikut do të jetë 15% më i lartë se ai i furnizuar në periudhën jashtë pikut.
3. Ngarkohen Drejtoria Juridike dhe e Mbrojtjes së Konsumatorit për njoftimin e “CEZ shpërndarje” sh.a.
Ky vendim hyn në fuqi në datën 1.1.2012.
Ky vendim botohet në Fletoren Zyrtare.

